作者：无名氏
词牌/韵律：选冠子

paragraphs: 庾岭烟光，江南风景，冷落岁寒庭院。
疏林万木冻折，孤根独犯，晓霜回暖。
萼点胭脂，粉凝芳叶，依稀几枝初绽。
上层楼、月夜凭阑，风送暗香清远。
嗟往昔、汉妃临鸾，新妆才饰，艳绝人间金钿。
东君信息，造化工夫，却笑众葩开晚。
若是芳菲迅速，终与和羹，凤池仙馆。
愿楼头、羌笛休吹，免使为花肠断。